KRISTAS BURĀNES FILMA “PASAKA PAR TUKŠO TELPU”
MĀCĪBU PALĪGMATERIĀLI SKOLOTĀJIEM

Auditorija: 7.–9. klase
Mācību priekšmeti: literatūra, kultūra un māksla, kultūrvēsture, vizuālā māksla
Atslēgvārdi: Latvijas teātra vēsture, scenogrāfija, mākslinieks, portrets, teātris

Saturs:
1. Filmas apraksts
2. Tests par Andra Freiberga daiļradi un personību
3. Tēlveide. Jautājumi diskusijai par filmas tematiem un estētiku
4. Radošais uzdevums


1. Filmas apraksts
Kino un teātra režisores Kristas Burānes dokumentālajam portretam Pasaka par tukšo telpu ar fantāzijas elementiem par Eiropā novērtēto pasniedzēju un scenogrāfu Andri Freibergu nepiemīt statika – drīzāk gan domāšanas tēlainība, ko vislielākā mērā var attiecināt uz filmas galveno varoni un viņa materiālo bezburtu valodu. Šajā filmā Freibergs domā, un tas, kā viņš to dara, ir pasniegts ar grodi īstenotu dokumentālā vērojuma un animācijas vijuma stratēģiju. 
Režisore ļauj mums ieraudzīt Freibergu procesā, nevis kailās refleksijās vai domās par skatuves mākslu, gatavos citātos un frāžu nogrieznīšos par savu sūtību un personīgo vēsturi. Tas viss likumsakarīgi izaug no darbības saknēm. “Garīgā telpa vienmēr ir plašāka par fizisko telpu,” ar baltsirmo galvu kontrastējošā melnā kreklā tērptais pasniedzējs un telpists kā pusčukstošs askēts nosaka. 
Pasaka par tukšo telpu ir Burānes teātra personību triādes noslēdzošais darbs – pirms tam tapušas dokumentālās filmas ar spēles elementiem par režisoriem Oļģertu Kroderu Piektajā Hamletā (2007) un Māru Ķimeli Mārā (2014). 


Uzdevumi

2. Tests par Andra Freiberga daiļradi un personību

Laiks: 15 min. 
Mācību priekšmeti: literatūra, kultūra un māksla, kultūrvēsture, vizuālā māksla
Atslēgvārdi: Latvijas teātris, Latvijas teātra vēsture, scenogrāfija, portrets

Nepieciešams atzīmēt vienu vai vairākas pareizās atbildes – jautājumos norādīts, ja jānorāda vairākas atbildes.

2.1. Kurā ēkā notiek filmas Pasaka par tukšo telpu sākuma ainas, Andrim Freibergam kopā ar radoši-tehnisko komandu veidojot skatuves noformējumu?

a) Nacionālajā teātrī
b) Nacionālajā operā un baletā
c) VEF Kultūras pilī
d) Eduarda Smiļģa teātra namā

2.2. Ar Andra Freiberga kā scenogrāfa un mākslinieka iesaisti tapušas vairāk nekā … izrādes.

a) 50
b) 500
c) 150
d) 200

2.3. Vienīgā izrāde Latvijas Kultūra kanonā, kuru veidojis Andris Freibergs, ir 80. gadu vidū tapusī Gunāra Priedes Centrifūga (1985) režisora Ādolfa Šapiro režijā. Tajā pirmoreiz Padomju Latvijā publiski tiek runāts par…

a) Brīvības cīņām
b) latvju dainām
c) 1949. gada deportācijām
d) latviešu valodas identitāti

2.4. Ar kuriem ievērojamiem Latvijas režisoriem Andris Freibergs sadarbojies daudzkārt (vairākas pareizās atbildes)?

a) Māru Ķimeli
b) Pēteri Pētersonu
c) Alvi Hermani
d) Ādolfu Šapiro

2.5. Filmā Pasaka par tukšo telpu izmantota hibrīda leļļu animācijas tehnika, kuru veidojis Toms Burāns. Kura personība Latvijas kino vēsturē tiek uzskatīta par leļļu animācijas tehnikas izkopēju un pilnveidotāju?

a) Arnolds Burovs
b) Andris Freibergs
c) Varis Klausītājs
d) Roze Stiebra

2.6. Filmā Pasaka par tukšo telpu, Andrim Freibergam strādājot kopā ar studentiem no Latvijas Mākslas akadēmijas Scenogrāfijas katedras, tiek lasīts kāds literārais darbs. Kas ir šis darbs, par kuru Freibergs saka, ka tas ir uzrakstīts bez “lieka sentimenta”?

a) Kauja pie Knipskas
b) Spārnotā armāda
c) Pulkvedim neviens neraksta
d) Nāves ēnā

2.7. Filmā Andris Freibergs, gatavojoties iestudējumam, vēlas izveidot uz skatuves līdzīgu scenogrāfiju vienam no ievērojamākajiem 20. gadsimta mākslas darbiem. Šis darbs ir…

a) Kazimira Maļēviča Melnais kvadrāts
b) Pablo Pikaso Gernika
c) Vasīlija Kandinska Šķērsvirziena līnija
d) Marsela Dišāna Strūklaka

2.8. Neoficiāli Latvijas scenogrāfijas skolu, kas attīstījusies vairāk nekā četrdesmit gadu garumā, dēvē par Andra Freiberga skolu. Freiberga “scenogrāfijas skola” un estētiskais virziens saistāms ar…

a) minimālismu un eklektiku
b) vizuālām metaformām un tēlainību
c) supremātismu
d) reālisma dekonstrukciju


2.10. 2016. gadā iznāca Margaritas Ziedas grāmata par Andri Freibergu, atzīmējot pērn iegūto Prāgas scenogrāfijas kvadriennāles specbalvu Scenogrāfijas pasniedzēja balva (Scenography Mentor Award). Šī balva tika…

a) pasniegta pirmo reizi un iedibināta par godu Andrim Freibergam
b) veidota no kokles
c) izveidota no metāla konstrukcijām, atzīmējot Māras Ķimeles Stikla zvērnīca (1969) revolucionāro iestudējumu, kuram scenogrāfiju veidoja Andris Freibergs
d) pazaudēta lidostā Prāgā 




3. Tēlveide. Jautājumi diskusijai par filmas tematiem un estētiku, veidojot dokumentālo animāciju

Laiks: 15 min. 
Mācību priekšmeti: literatūra, kultūra un māksla, kultūrvēsture, vizuālā māksla
Atslēgvārdi: Latvijas teātris, vizuālā māksla, tēlotājmāksla, audiovizuālā māksla, portrets

3.1. Kas ir portrets?
3.2. Ar ko kino kontekstā portretfilma atšķiras no portreta vizuālajā mākslā?
3.3. Par kuru mākslnieku tu labprāt veidotu portretu? Kāpēc un kādā mākslas formātā (kino, teātra izrāde, fotogrāfija u.c.)?
3.4. Salīdzinot ar filmu Pasaka par tukšo telpu, ko tu filmā ietvertu: kādu biogrāfijas informāciju, portretējamās personības iezīmes, sasniegumus u.tml.? 
3.5. Izstāsti citiem par savu ieceri.


4. Radošais uzdevums 

Laiks: 30 min.
Mācību priekšmeti: mūzika, vizuālā māksla
Atslēgvārdi: Latvijas skatuves māksla, balets, vizuālā māksla, tēlotājmāksla, 


Andris Freibergs veidojis scenogrāfiju laikmetīgā baleta izrādei (Ne)stāsti man pasakas (2019) Latvijas Nacionālajā operā un baletā. Noklausies baleta svītu šim iestudējumam, cenšoties vizualizēt skatuves aptuveno iekārtojumu, spējot izskaidrot vēstījumu un konceptu. 

Izmanto jebkurus palīglīdzekļus un priekšmetus, veidojot skatuves vai baletas norises telpu, tās māksliniecisko noformējumu. Prezentē paveikto klasē un spēj pamatot savu ieceri un tās realizāciju.

